Document ID: 32003D0746

Kommissionens beslutning
af 14. oktober 2003
om listen over programmer for udryddelse og overvågning af visse typer TSE, hvortil der kan ydes EF-tilskud i 2004
(meddelt under nummer K(2003) 3713)
(2003/746/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved forordning (EF) nr. 806/2003(2), særlig artikel 24, stk. 5, og
ud fra følgende betragtninger:
(1) Medlemsstaterne og visse tiltrædende lande har indgivet programmer til Kommissionen om udryddelse og overvågning af visse transmissible spongiforme encephalopatier (TSE), som de ønsker at modtage EF-tilskud til.
(2) I henhold til Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(3) skal programmer for udryddelse og overvågning af dyresygdomme finansieres via Den Europæiske Udviklings- og Garantifond for Landbruget, Garantisektionen. Finanskontrollen af foranstaltningerne foretages i henhold til artikel 8 og 9 i nævnte forordning.
(3) I Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(4), senest ændret ved Kommissionens forordning (EF) nr. 1234/2003(5), er der fastsat nye regler for overvågning af TSE hos kvæg, får og geder.
(4) I henhold til artikel 32 i tiltrædelsesakten af 2003 skal de nye medlemsstater behandles på samme måde som de nuværende medlemsstater hvad angår veterinærudgifter.
(5) Der kan dog ikke indgås finansielle forpligtelser over 2004-budgettet for nogen af de berørte programmer, før den pågældende nye medlemsstat er tiltrådt. Dertil kommer, at der også via andre EF-instrumenter kan gives tilskud til udryddelse af visse sygdomme i de tiltrædende lande.
(6) Ved udarbejdelsen af listerne over programmer for udryddelse og overvågning af TSE, hvortil der kan ydes EF-tilskud i 2004, og fastsættelsen af procentsatsen og det maksimale tilskud til de enkelte programmer skal der tages hensyn til både hvert enkelt programs interesse for EF og de disponible bevillinger.
(7) Medlemsstaterne og de pågældende tiltrædende lande har givet Kommissionen alle de oplysninger, der gør det muligt for den at vurdere EF's interesse i at yde tilskud til programmerne for 2004.
(8) Kommissionen har gennemgået hvert af programmerne, fra såvel et veterinært som et finansielt synspunkt, og den er indforstået med, at de pågældende programmer bør opføres på listen over programmer, hvortil der kan ydes EF-tilskud i 2004. Tilskuddet til overvågning af TSE vedrører gennemførelse af hurtige test, og tilskuddet til udryddelse af scrapie vedrører destruktion af dyr, der er fundet positive, samt genotypebestemmelse af dyr.
(9) Da foranstaltningerne er af stor betydning for beskyttelsen af menneskers og dyrs sundhed, da disse overvågningsprogrammer er relativt nye i forhold til de traditionelle programmer for udryddelse af sygdomme, og da det er obligatorisk, at programmerne anvendes i alle medlemsstater, bør EF-tilskuddet dække en stor andel af udgifterne.
(10) Derfor bør der opstilles en liste over programmer, hvortil der kan ydes EF-tilskud i 2004, ligesom der bør fastsættes en procentsats og et maksimumsbeløb for sådanne tilskud.
(11) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. EF yder i 2004 tilskud til de programmer for overvågning af TSE (BSE og scrapie), der er opført i bilag I.
2. Procentsatsen og det maksimale EF-tilskud som foreslået for hvert af de i stk. 1 nævnte programmer er angivet i bilag I.
Artikel 2
1. EF yder i 2004 tilskud til de programmer for udryddelse af TSE (scrapie), der er opført i bilag II.
2. Procentsatsen og det maksimale EF-tilskud som foreslået for hvert af de i stk. 1 nævnte programmer er angivet i bilag II.
Artikel 3
Denne beslutning er rettet til medlemsstaterne.
Udfærdiget i Bruxelles, den 14. oktober 2003.

Labels: 0
4
15
6